Parktown Boys-kamp: Enock (13) se lyk gekry | Netwerk24
Parktown Boys-kamp: Enock (13) se lyk gekry
Deur Meghan Lawrence 17 Januarie 2020 11:05
* Die lyk van Enock Mpianzi (13) van die Parktown Boys High School in Johannesburg is gekry.
Panyaza Lesufi, LUR vir onderwys in Gauteng, het die nuus op Twitter gedeel.
Kol. Adele Myburgh, provinsiale polisiewoordvoerder in Noordwes, het aan Netwerk24 bevestig 'n lyk is gevind, en Enock se ouers gaan hom nou uitken.
Enoch Mpianzi (13) se lyk is Vrydagoggend langs die Krokodilrivier gekry. Foto: Felix Dlangamandla
Enock Mpianzi (13) van die Parktown Boys High School in Johannesburg was reeds vir 24 uur lank vermis voordat die polisie se hulp ingeroep is.
Hy het vermis geraak terwyl hy en ander gr. 8-leerlinge van die skool aan 'n wateraktiwiteit op 'n oriënteringskamp by 'n lodge buite Rustenburg in Noordwes deelgeneem het.
Enoch Mpianzi, 'n Graad-8-leerling van Parktown Boys High, het Woensdag vermis geraak. Foto: Facebook / Parktown Boys' High School
Die bus met skoolkinders is volgens 'n ouer wie se kind ook op die kamp was, Woensdag omstreeks 10:00 by die skool weg vir die rit van sowat 3 uur na Nyati Bos en Rivier Wegbreek wat in Beestekraal, sowat 25 km buite Rustenburg en 60 km buite Brits geleë is.
Volgens 'n verklaring van die skool het die kinders aan 'n wateraktiwiteit deelgeneem nadat hulle by die lodge aangekom het.
Volgens die skool se verklaring is daar "Donderdagoggend besef die seun word by die kamp vermis".
Kol. Adele Myburgh, provinsiale polisiewoordvoerder in Noordwes, sê die polisie is Donderdag omstreeks 15:00 van sy verdwyning in kennis gestel.
Volgens haar was die wateraktiwiteit Woensdag omstreeks 15:00 gehou.
"Hulle het aan 'n vlotboukompetisie deelgeneem. Hulle is in groepies verdeel en het met hul vlotte op die Krokodilrivier deelgeneem," sê Myburgh.
Dit blyk dat die stroom egter baie sterk was omdat die sluise oop was.
"Die vlot waarop die seun was het omgeslaan. Dit is die laaste keer wat hy gesien is. Hulle het Donderdag die register geneem en besef die seun is weg," sê Myburgh.
Die verklaring wat die skool op sy Facebookblad geplaas het oor Enock Mpianzi se verdwyning.
Polisieduikers en honde is na die toneel nadat die polisie in kennis gestel is om te help met die soektog.
Die soektog is egter teen 19:00 afgelas en is vroeg Vrydagoggend hervat.
Panyaza Lesufi, LUR vir onderwys in Gauteng, het Vrydagoggend na die toneel gegaan waar die soek-en-reddingspanne die soektog na Mpianzi voortgesit het.
Sy ouers was ook op die toneel.
Die kamp is gekanselleer en die res van die gr. 8-leerlinge was op 'n bus op pad terug skool toe met 'n verwagte aankomstyd van 10:15.
Die soek-en-reddingspanne het Vrydagoggend hul soektog voortgesit. Foto: Twitter/ Panyaza Lesufi
Panyaza Lesufi, LUR vir onderwys in Gauteng, op die toneel. Foto: Twitter/Panyaza Lesufi
Volgens die ouer met wie Netwerk24 gepraat het, het van die matrieks die onderwysers na die kamp vergesel.
"Ek het nog nie met my kind gepraat nie. Ons is net in kennis gestel om die kinders te gaan afhaal," sê hy.
Die kamp sou tot later vandag geduur het.
Kim Rowing van die skool se beheerliggaam het by navraag gesê Lesufi het opdrag gegee dat hulle nie met die media oor die aangeleentheid mag praat nie.